Tarybos sprendimas
1966 m. birželio 14 d.
įkuriantis Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinį komitetą
(66/399/EEB)
EUROPOS EKONOMINĖS BENDRIJOS TARYBA,
atsižvelgdama į Europos ekonominės bendrijos steigimo sutartį,
atsižvelgdama į Komisijos pateiktą sprendimo projektą,
kadangi, siekiant palengvinti sėklos ir dauginamosios medžiagos pardavimui skirtų direktyvų įgyvendinimą, tose direktyvose numatyta glaudaus valstybių narių ir Komisijos bendradarbiavimo tvarka; kadangi, siekiant tokio bendradarbiavimo, reikėtų įkurti Komitetą, kuris vykdytų jam minimomis direktyvomis pavestas pareigas;
kadangi pageidautina, kad šis bendradarbiavimas apimtų visas sritis, kurioms taikomos minimos direktyvos; kadangi tam komitetui reikėtų suteikti teisę svarstyti visus su šia sritimi susijusius klausimus,
NUSPRENDĖ:
1 straipsnis
Šiuo dokumentu įkuriamas Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinis komitetas (toliau - Komitetas), kurį sudaro valstybių narių atstovai, o jam pirmininkauja Komisijos atstovas.
2 straipsnis
Komitetas atlieka sėklos ir dauginamosios medžiagos pardavimui skirtose direktyvose jam pavestas pareigas tose direktyvose numatytais atvejais ir sąlygomis.
Be to, jis gali svarstyti visus kitus klausimus, iškylančius taikant minėtas direktyvas, kuriuos jam savo iniciatyva arba valstybės narės atstovo prašymu perduoda pirmininkas.
Priimta Briuselyje, 1966 m. birželio 14 d.